Anne Grete Holmsgaard (SF), 2004-10-22:
Den nu danmarksberømte mufti Shahid Mehdi og hans mildt sagt horrible udtalelser om, at kvinder qua deres påklædning selv inviterer til voldtægt, er desværre ikke en enlig svale.
Det kan man konstatere, bl.a. når man læser læserbreve i aviserne, men også ved andre lejligheder.
Men vi kan se, at i forbindelse med voldtægtssager popper der mange af denne her slags udtalelser op, og mange af dem er fra danske mænd.
Det er derfor vigtigt, at vi ikke blot ser det her som et spørgsmål om indvandrere eller mennesker med anden etnisk baggrund over for danskere med mange års dansk baggrund.
For os er det lige vederstyggeligt, om det er danskere med dansk baggrund eller danskere med etnisk baggrund, der har kønschauvinistiske holdninger eller udøver kønschauvinistisk adfærd.
Det betyder ikke, at vi ikke kan se, at der er nogle særlige problemer i dele af indvandrermiljøerne.
Det er der.
Men det er vigtigt, at vi vælger vores midler til at bekæmpe disse holdninger med omhu.
I det, ministeren sagde heroppefra, syntes jeg især om det om at få nogle mænd – unge mænd, men formentlig også ældre mænd – med etnisk baggrund til at fungere som rollemodeller i arbejdet med at få de her helt uacceptable holdninger ryddet af banen.
Men det kan selvfølgelig ikke stå alene.
Det er nødvendigt at arbejde over en bred front.
Tvangsægteskaber, direkte eller indirekte, har naturligvis også været nævnt i denne her debat.
Hr. Troels Lund Poulsen har flere gange forfægtet 24-års-reglen som et kæmpe fremskridt for ligestillingen.
Jeg er ikke enig med ham, jeg mener, som jeg har sagt tidligere i debatten, at man bruger et forkert middel til at bekæmpe tvangsægteskaber med, fordi man skyder med spredehagl og dermed rammer en hel masse mennesker, som ikke er ofre for tvangsægteskaber.
Vi har i dag fremsat et forslag, som er vores bud på, hvordan man på en anden måde kan bekæmpe tvungne ægteskaber.
Jeg vil ikke gennemgå alle punkterne, men jeg vil dog tage et par af dem frem.
Vi foreslår bl.a., at vi ændrer straffeloven, så det fremgår klart, at det er strafbart at tvinge familiemedlemmer direkte eller indirekte til at indgå ægteskab.
Vi foreslår også, at kommunerne skal have en pligt til opsøgende arbejde og til at hjælpe de familier, hvor der er sager, der tyder på, at der er tvangsægteskaber.
Vi foreslår desuden at sikre familiesammenførte ægtefæller, at de har ret til mindst 7 års underhold betalt af ægtefællen, hvis ægteskabet ophører inden varig opholdstilladelse opnås.
Dette er for os nogle af de midler, hvor man fokuserer på problemet og ikke skyder med spredehagl og rammer alle mulige andre eller, hvilket vi har en stærk mistanke om, bruger det her til simpelt hen at holde bestemte grupper af mennesker ude af landet.
Jeg vil godt understrege, at vi betragter det som et meget, meget alvorligt problem, men vi ønsker ikke at holde hånden for det ene øje og blot betragte det som et problem om særlig kønschauvinisme i miljøer, hvor der er mennesker med anden etnisk baggrund.
Det var den sang, integrationsministeren skrev til en af regeringens festligheder på melodien til »Jeg plukker fløjlsgræs«.
Jeg vil godt citere vers tre: »Og kan du ikke dig ret forsone/med livsledsagersken sur og grå,/så tag en udlænding som din kone,/en lille, villig, taknemmelig gås,/så tag til Malmø og skrot den gamle,/der siger man velkommen til enhver,/og skulle glæden og lykken ramle,/så få en ny, det er ikke svært.«
Blot som en påmindelse om, at der er lang vej igen, før vi har fået gjort kål på kønschauvinismen og fået smidt den på historiens losseplads.